Na osnovu člana 8 Uredbe o postupku i načinu sprovođenja javne rasprave u pripremi zakona (,,Službeni list CG'', broj 12/12) Ministarstvo sporta objavljuje

**Izvještaj o konsultovanju zainteresovane javnosti u postupku pripreme**

**Nacrta zakona o sportu**

Na osnovu člana 7 Uredbe o postupku i načinu sprovođenja javne rasprave u pripremi zakona („Službeni list CG“, broj 12/12) Ministarstvo sporta je, dana 31. maja2017. godine, uputilo javni poziv građanima, stručnim i naučnim institucijama, državnim organima, strukovnim udruženjima, političkim strankama, nevladinim organizacijama, medijima i drugim zainteresovanim organima, organizacijama, udruženjima i pojedincima (zainteresovanoj javnosti) da se uključe u postupak pripreme teksta Nacrta zakona o sportui da dostave svoje inicijative, predloge, sugestije i komentareu pisanom i elektronskom obliku.

Postupak konsultovanja je trajao 20 dana od dana objavljivanja javnog poziva, tj. do 20. juna 2017. godine. U toku trajanja javnih konsultacija,inicijative, predloge, sugestije i komentare, blagovremeno su dostavili:

1. Dragiša Martinović,
2. Milan Mišo Brajević i Dragan Bobi Perović,
3. Pajo Vukčević,
4. Dragoljub M.
5. Maja Đurović, Maksim Gegović i Tatjana Radonjić ispred ŽKK Montenegrine i KK Veterani Montenegro,
6. Crnogorski jedriličarski savez,
7. Studentski sportski savez Crne Gore,
8. Karate savez Crne Gore,
9. Atletski savez Crne Gore,
10. Sindikat sporta Crne Gore,
11. Fudbalski savez Crne Gore,
12. Udruženje fizioterapeuta Crne Gore, i
13. Ju-Jitsu savez Crne Gore.

**Pregled dobijenih inicijativa, predloga, sugestija i komentara**

**Dragiša Martinović**

1) Svako ima pravo da se bavi sportom.

2) Maloljetne sportiste do 14 godina osloboditi troškova obaveznog ljekarskog pregleda.

3) Osloboditi plaćanja članarine roditelje ukoliko im se više djece bavi sportom.

4) Deklarativno spriječiti da javni i politički funkcioneri budu članovi uprava sportskih klubova i saveza.

5) Sportskom klubu koji u toku takmičarske sezone(godine) napravi odlične rezultate nagraditi ga stimulativno (djeca koja učestvuju u ligama do 12 godina starosti).

6) Otvoriti kamp perspektivnih sportista sa odgovarajućim trenerima i pratiti njihov rad i napredak.

7) Pojačati kontrole saveza i osposobiti za rad sportske inspektore i implementacijom zakona stvoriti uslove da sport bude pristupačan svima a ne privilegija pojedinaca.

8) Otvoriti manifestaciju sajam sporta. Terene gdje bi djeca uživala u brojnim igrama. Sportske radionice, predavanja i edukacija o sportu. Djeca na sajmu bi mogla kupiti brojne sportske rekvizite i opremu po sniženim (promotivnim) cijenama.

9) Odrediti kategorizaciju sportista. Da takav sportista može završiti osnovno i srednje školsko obrazovanje pod posebnim pravilnikom koje propiše ministarstvo.

10) Napraviti nacionalni program sporta kao temeljni strateški dokument. Graditi kult reprezentacije, pozivati djecu na takmičenja gdje bi pratili nacionalne selekcije.

**Milan Mišo Brajević i Dragan Bobi Perović**

* (u ime ZASLUŽNIH SPORTSKIH RADNIKA CRNE GORE -njih 31 koji su još u životu)
1. Zakonom o sportu ( Sl. List Crne Gore br. 36/2011) u članu 33 je bilo predviđeno:

„Na predlog nacionalnog sportskog saveza za izuzetne rezultate u višegodišnjem radu u oblasti sporta, kao i za doprinos afirmaciji sporta u Crnoj Gori i na međunarodnom nivou, Ministarstvo svake godine proglašava zaslužnog sportskog radnika. Kriterijume za proglašavanje zaslužnog sportskog radnika utvrđuje Nacionalni sportski savez uz Saglasnost Ministarstva.“

Tako je zapisano u Zakonu. Međutim, posljednih nekoliko godina niti je Uprava za sport pozivala zaslužne sportske radnike na tradicionalni godišnji sastanak, niti je proglašavan zaslužni sportski radnik, a u vašem Predlogu Zakona ovaj član je brisan.

Radi podsjećanja ukazujemo da je prije 23 godine po prvi put u Crnoj Gori utemeljena dodjela zvanja ZASLUŽNI SPORTSKI RADNIK CRNE GORE, kao priznanje ljudima koji su četiri i više decenija proveli u sportu i dali veliki doprinos njegovom razvoju na tlu naše države i njegovoj afirmaciji na međunarodnom planu. Do sada je proglašeno 62 sportska entuzijasta u navedeno zvanje. Polovina njih je preminula, a oni koji su još u životu debelo gaze osmu, a dobar dio devetu deceniju života.

1. Obzirom da se radi o ljudima koji su svojim višedecenijskim radom i velikim zalaganjem, bez nadoknade, u sportskim organizacijama obezbjeđivali uslove da treneri i sportisti postižu vrhunske takmičarske rezultate, na osnovu kojih se ostvaruju i određene novčane naknade, a da se u većini slučajeva radi o prosvjetnim radnicima čija su primanja, pa samim tim i penzije, bila na niskom nivou predlagali smo da i ZASLUŽNI SPORTSKI RADNICI dobiju određenu nadoknadu (naš predlog je bio da se ta naknada dodjeljuje poslije navršene 65. godine života i bude u visini minimalne mjesečne zarade u državi).

**Pajo Vukčević**

Gospodin Pajo Vukčević predložio je da se u Zakonu o sportu propiše da sportisti koji se povrijede na terenu i na taj način postanu lica sa invaliditetom, ostvaruju pravo na invalidsku penziju.

**Dragoljub M.**

Prvenstveni značaj sporta je masovnost i prevencija zdravljadjece, studenata, građana i stvaranje uslova da sport bude dostupansvim građanima.

Budžet Crne Gore - iz kojega se izdvajaju sredstva za SPORT, obezbeđujese “većinom” izdvajanjem zaposlenih iz Radnih organizacija,izdvajanjem građana kao poreskih obveznika!

Sport predstavlja kulturu življenja!

Država CG izdvajanjem sredstava iz budžeta, učestvuje u stvaranjuuslova za razvoj sporta u CG.

Većina Nacionalnih saveza iz Budžeta CG nema dovoljno izdvojenihsredstava da zaposli stručno lice, poseduje kancelariju i stvoritehničke uslove za rad, radi prezentacije svojih PROGRAMA, zbognedostatka sredstava koja su usmjerena za profesionalne sportiste u:nogometu, košarci, rukometu, vaterpolu, odbojci!

Rekreativci - građani koji izdvajaju najviše sredstava u Budžetu CG,95% plaćaju svoje manifestacije, Savez sport za sve obuhvatapopulaciju od 7 – 77g, i najmasovniji je Nacionalni Savez CG, sanajviše Programa u sportskom nadmetanju (15 disciplina), Programa sarekreativnim sadrzajem (ples, izleti, korektivna gimnastika,planinarenje…)

Sredstva za fizičku aktivnost u zdravstvene svrhe rekreativaca – NEpostoje.

Finansiranje Profesionalnih KLUBOVA iz sredstava Min. Sporta CG,može biti isključivo za djecu od 7-16 g.

**Maja Đurović, Maksim Gegović i Tatjana Radonjić ispred ŽKK Montenegrine i KK Veterani Montenegro**

Ono što Vam može biti interesantno jeste da se mi takmičimo na mjesečnom nivou, dakle, svaki mjesec što regionalno, što internacionalno postoje turniri gdje imamo mogućnost da predstavljamo boje naše zemlje. Međutim zbog finasijskih sredstava to nam jako teško ide, ali eto uspijemo da pođemo na neki od turnira. Muška ekipa ove godine ide na Svjetsko prvenstvo veterana koje se održava u Toskani, dok su prošle godine bili na Evropskom prvenstvu u Novom Sadu. Što se ženske ekipe tiče mi smo malo „skromnije“ pa se držimo regiona (Beograd, Split, Zadar, Sarajevo...) jer prosto ne možemo finansijski da postignemo da odemo na veća takmičenja. Posebno treba naglasiti da se muška i ženska ekipa uvijek vrate sa nekom od medalja. Ono što je jako bitno napisati jeste da od septembra 2015.godine organizujemo turnir veterana i veteranki u Budvi (Slovenska plaža). Kroz naš turnir godišnje prođe oko 250 učesnika iz regiona i iz inostranstva (Italija, Turska, Rusija, Ukrajina, Velika Britanija, itd...).Jako smo ponosni na ovaj turnir, ali ove godine (bio bi treći) ga nećemo organizovati zbog nedostatka novca i jako nam je žao zbog toga.

Pored toga što imamo ogromnu želju da Ministarsvo sporta bude naš partner u svakoj organizaciji, mi kao klubovi košarkaških veterana i veteranki često nailazimo na pravne barijere kad je ova kategorija sportista u pitanju. Tako da ovim putem želimo da damo predlog da se prilikom izmjena i dopuna Zakona o sportu, uvrsti na neki način kategorija sportiste veteran. Zašto?! Npr: Mi ne možemo da se normalno prijavimo za javni poziv za raspodjelu sredstava jer u zahtjevu koji se popunjava nema kategorije veteran (samo senior,junior). Mi ne možemo da se formalno pravno uobličimo u vaš sistem. Dakle, jako nam je bitno da se to desi da bi kao ekipa bili u prilici da zadovoljavamo uslove jer prosto to želimo!!! Takođe, odradili smo malo istraživanje gdje smo vidjeli da ni u Srbiji, a ni u Hrvatskoj nema te kategorije u zakonu, što bi nas u tom smislu odmah izdvojilo. Ovaj predlog je sigurno bitan za sve sportske veterane u CG.

Naime, naša osnovna namjera/želja kao punopravnom članu svjetske košarkaške federacije veterana (FIMBA), jeste da se u skladu sa zakonom uvrstimo u naš pravni okvir i da se samim tim možemo svrstati u grupu klubova koji žele da na pravi način predstavljaju Crnu Goru na regionalnim i međunarodnim takmičenjima.

**Crnogorski jedriličarski savez**

Shodno vašem javnom pozivu za konsultacije za pravljenje novog Zakona o sportu Crne Gore, mi imamo nekoliko konkretnih predloga koji su vezani za djelove Zakona o sportu sa kojima nismo zadovoljni ili za koje mislimo da bi ih trebalo bolje definisati ili usaglasiti sa drugim zakonima i ministarstvima.

U članu 21 aktuelnog Zakona o sportu 3 stav koji se odnosi na sportiste amatere navodi se da sportista amater može sa sportskom organizacijom da zaključi Ugovor o stipendiranju ili Ugovor o bavljenju sportom bez zasnivanja radnog odnosa. Shodno zakonu o porezima na lične dohotke, dozvoljeno je na osnovu odluke sportske organizacije stipendiranje sportiste do 300€ bez potrebe za stupanjem u radni odnos i pravdanja tih sredstava. Predlažemo da se maksimalni iznos stipendije koju nije potrebno pravdati trošenjem tih sredstava na sportske aktivnosti, podigne na veći nivo, naravno u saradnji sa ministarstvom nadležnim za to. To se posebno odnosi na sportiste u individualnim sportovima, naročito u našem, koji jako teško mogu dobiti profesionalni angažman a stipendijom mogu riješiti egzistencionalni status barem dok se bave sportom na način da ispunjavaju kriterijume za dobijanje stipendije. Takođe bi po pitanju stipendiranja trebalo da se uspostavi saradnja Ministarstva sporta sa sportskim savezima kojom bi usaglasili i precizno definisali kriterijume za stipendiranje posebno po sportskim granama. Takva saradnja bazirana na jasnim kriterijumima i pravilima znatno bi olakšala Ministarstvu sporta odlučivanje prilikom raspodjele sredstava a i savezima zahtjeve po tom pitanju.

U članu 25 stav 2 i 3 koji se odnosi na naknade navodi se pravo na naknadu za vrhunski rezultat za selektore isključivo u ekipnom sportu. Ovaj član zakona je za indvidualne sportove diskriminatorski i uvrijedljiv. I najvećem sportskom laiku je jasno da je stručni kadar koji je potreban ekipnom sportu isto tako potreban individualnom i da se tu ne može praviti razlika. Učestvovali smo u raspravi po ovom pitanju dok se radio aktuelni Zakon o sportu i tada uložili oštru primjedbu. Tada aktuelni direktor Uprave za sport na naše sugestije čak je stručni kadar u individualnim sportovima tada nazvao menadžerima i nije prihvatio naš predlog da isti status po tom pitanju treba da imaju individualni i ekipni sportovi. Očekujemo da tu nepravdu u novom Zakonu o sportu ispravite i u saradnji sa sportskim savezima individulanih sportova definišete tu oblast.

Članom 30 definisano je da kategoriju sportiste i rješenje o tome utvrđuje COK kao i kriterijume, način i postupak sticanja odgovarajuće kategorije sportiste. Shodno tome da o budžetu za sportske subjekte odlučuje Ministarstvo sporta smatramo da bi kriterijume i pravilnike za kategorizaciju sportova i sportista trebalo da uradi i sprovodi Ministarstvo sporta tj. da se postojeće kategorizacije preispitaju jer one ne smiju biti radi forme i površne, a da se COK-u prepusti da radi kagetorizaciju olimpijskih kandidata i da se posveti tome. Aktivno smo učestvovali u raspravama po ovom pitanju koje je organizovao COK krajem 2013.g. i početkom 2014.g. i nažalost i na naše zaprepaštenje bili jedan od rjetkih saveza koje je to interesovalo. Stavove koje smo tada imali imamo i sada i potrebno je da ukoliko prihvatite naš predlog da radite nove kategorizacije ili prepravite postojeće razmotrite i uvažite naše predloge. U postojećim kategorizacijama za koje smatramo da je ipak bolje da ih imamo nego da nemamo nikakve ne postoji kategorizacija mlađih sportista i juniora što bi po nama trebalo da bude prioritet. Smatramo da kriterijumi ne mogu biti opšti tj. univerzalni za sve sportove. To je pogrešno jer je svaki sport specifičan i kvalitet rezultata je različit po sportovima. Kao primjer vam navodimo da bi sportista iz tenisa ili našeg jedrenja koji se na svjetskoj rang listi nalazi iznad 8-og mjesta tj. 10, 15, 25-ti po sadašnjim kriterijumima u Crnoj Gori bio sportista treće kategorije. Zatim između tenisa i našeg jedrenja i tu postoji velika razlika jer sportista iz tenisa koji se na svjetskoj rang listi nađe u top 100 obezbjedi određene finansijske povoljnosti i profesionalne ugovore a u jedrenju to nema čak ni prvi na svjetskoj rang listi, tako da je neophodno drugačije tretirati sportiste amaterskih od profesionalnih sportova. Ono što mora da prati kategorije je šta kategorija znači i kakva prava donosi. Pravilnik o kategorizaciji sportista je neminovan dokument koji treba da prati kriterijume kategorizacije sportista. Taj pravilnik treba da utvrđuje kategorije sportista u Crnoj Gori, napominjemo posebno po sportovima, način razvrstavanja sportista u kategorije, tijela nadležna za predlaganja i utvrđivanje kategorizacije, oblik i način ostvarivanja pomoći, naknada, nagrada i drugih prava koje sportski klub, sportski savez, COK i Ministarstvo sporta može osigurati sportistima po kategorijama koji sportske djelatnosti obavljaju amaterski ili profesionalno, što je jako važno i potrebno razdvojiti i što nadamo se nije potrebno dodatno objašnjavati, načine vođenja registra kategorizovanih sportista, dakle skoro sve od toga ko prihvaća i potvrđuje kategoriju, kako se prijavljuješ za kategoriju, od kada počinje status u kategoriji koji ostvari sportista sa jasno definisanim oblicima podrške kategorijama.

Isto treba uraditi i sa kategorizacijom sportova, s time što je neophodno odvojiti ekipne od individualnih sportova, kao i profesionalne od amaterskih, kako u procesu kategorizacije tako i prilikom raspodjele budžetskih sredstava prilikom konkursa tj. odvojiti jasan budžet za ekipne sportove i za individualne kako profesionalne tako i amaterske i definisati razliku između njih po nekoj formuli koju bismo trebali dogovoriti i koja bi trebalo sistemski da se prenosi i u druge sfere, kao recimo sponzorstva i donacije. Sve ovo nam je neophodno ukoliko Zakonom o sportu predviđamo kategorizaciju jer ona mora biti propraćena sa budžetom, kriterijumima, pravilnicima i drugim aktima.

Ono za šta se još zalažemo je da na Konkursu za raspodjelu sredstava iz budžeta Crne Gore koje raspisuje Ministarstvo sporta učestvuju samo nosioci sportova tj. savezi. Na taj način ćemo imati potpuno jasnu sliku ulaganja po sportovima i ispoštovati institucionalni poredak. Ukoliko država preko Ministarstva sporta želi da izdvoji sredstva za sufinansiranje programa klubova onda bi to trebalo raditi preko njihovih saveza i to na način da se odrede sredstva za tu namjenu koja će biti uplaćena savezima a oni raspisati konkurs po kriterijumima i pravilnicima koje će usaglasiti zajedno sa Ministarstvom sporta. Shodno tome da niko ne može bolje poznavati potrebe i situaciju u nekom sportu od njene nadležne institucije tj. upravnih tjela nacionalnog saveza za taj sport. Na taj način će doći do raspodjele odgovornosti, povećanja nivoa odgovornosti, unapređenja rada saveza, transparentnog i stručnog odlučivanja i institucionalizacije sistema sporta.

Po istom modelu bi trebalo raspoređivati sredstva od igara na sreću namjenjena za programe razvoja sporta i ta sredstva ne bi smjela da se raspoređuju bez saglasnosti i nadzora Ministarstva sporta i nacionalnih saveza.

Članom 88 predviđene su olakšice za lica koja ulažu u razvoj sporta tj. da se privrednom društvu i preduzetniku koji uloži sredstva u razvoj sporta, ta sredstva priznaju kao troškovi poslovanja u skladu sa propisima kojima se uređuju porezi. U suštini jako je teško prepoznati tu olakšicu. Naime privredni subjekat može donirati i sponzorisati sredstva isključivo iz dobiti i bilo bi neprirodno da još mora platiti porez na ta sredstva. Pored toga jako je teško neki privredni subjekat animirati da svoju dobit i profit tj. svoje pare i pare svoje djece, porodice i poslovnih partnera da za programe sporta i sportskih klubova. Ukoliko se već odluči da ih da iz neke svoje društvene odgovornosti, ljubavi prema sportu, ili zbog marketinške promocije ili iz nekog drugog razloga, smatramo da bi tu oblast trebalo pokušati urediti ili dati smjernice takvim privrednim subjektima i zakonski ih obraditi da ta sredstva za koja su se odlučili da ih daju za programe sporta ne usmjere samo na ekipne sportove već da dio tih sredstava moraju po definiciji usmjeriti i na neki individualni sport jer je svima jasno da individualni sportovi nemaju svoje sponzore ili su vrlo rijetki iz svima poznatih razloga. Dakle, toj oblasti bi se trebalo posebno posvetiti i zakonski je urediti u korist širih sportskih interesa i u saradnji sa Ministarstvom finansija pronaći neki model koji će stvarno pružati olakšice ukoliko se ulaže u sport. Samo na tu temu bi trebalo povesti širu društvenu raspravu kao temi od vitalnog interesa za sport i koju je neophodno uskladiti sa širokim spektrom zakona i naravno ambicijama države da isključivo ona kroz poresku politiku prihoduje sredstva i odlučuje o tim sredstvima.

Ono što smatramo da treba da bude još jedan od prioriteta novoosnovanog Ministarstva sporta je pravljenje jedinstvenog informacionog sistema o sportu gdje bi mogli pronaći sve i kroz širu društvenu raspravu definisati šta je to sve što treba da se pronađe na jednom mjestu.

Potrebno je definisati mogućnost premija u savezima tj.da li i sa koliko savezi mogu premijama nagraditi sportiste ili klubove za sportske rezultate, masovnost i sl. i na koji način mogu ta sredstva pravdati prema Ministarstvu sporta.

Takođe bi trebalo pojednostaviti pravdanje utrošenih sredstava po osobi za ishranu i smještaj prilikom učešća na domaćim i međunarodnim takmičenjima. Na primjer naši timovi prilikom učešća na međunarodnim takmičenjima rijetko koriste usluge hotela već se uglavnom uzimaju apartmani ili sobe gdje najčešće sami spremaju hranu ili idu po jeftinim restoranima. To donosi ogroman broj računa iz prodavnica, restorana, pumpnih stanica, pekara, pijaca, i sl. čak često se teško dolazi do računa za smještaj ukoliko je iznajmljena neka soba. Smatramo da što se tiče ishrane i smještaja treba definisati koliko se priznaje za dan boravka i ishrane po državama po osobi a da savezi dostave Ministarstvu sporta potvrdu o vremenu provedenom na takmičenju i broju osoba.

Ono što bi trebalo da bude jedan od prvih prioriteta naše buduće saradnje je da uz vašu podršku stvorimo uslove i omogućimo da se naši jedriličarski klubovi bave svojom djelatnošću po evropskim standardima. Tu bi za početak posebnu pažnju trebalo posvetiti klubovima iz Boke koji se tradicionalno bave ovim sportom, koji su utemeljeni u svojim lokalnim zajednicama i koji omogućavaju da se djeca i omladina bave ovim sportom. To su klubovi koji se nalaze na lokacijama koje treba utemeljiti u prostorni plan obalnog područja Crne Gore kao lokacije od javnog interesa za šta već postoji načelna saglasnost svih nadležnih institucija od lokalnih samouprava do Vlade Crne Gore i nadležnih ministarstava, ali to se nije uspjelo dokumentovati još od 2013.g. kada je Strategija razvoja jedrenja dostavljena Vladi Crne Gore na razmatranje. Tada je za našu oblast i realizaciju Strategije razvoja jedrenja Vlada Crne Gore odredila Ministarsto turizma i prostornog planiranja kao nadležnu instituciju za realizaciju Strategije sa kojom je pokrenuta saradnja ali se na tome stalo. Cilj prostornog planiranja obalnog područja i mora Crne Gore je izrada planova kojima se određuje korišćenje prostora morskog područja za različite namjene. U tom planu treba jasno definisati lokalne, društvene i sportske potrebe i naročito po tim pitanjima koja su od vitalnog značaja za naš sport očekujemo potpunu i jasnu podršku Ministarstva sporta.

**Studentski sportski savez Crne Gore**

Vezano za Javni poziv za konsultacije koje se tiču pripreme izrade nacrta Zakona o sportu dostavljamo vam sugestije odnosno viđenja kada je u pitanju studentski sport za koje smatramo da mogu biti od koristi prilikom pripreme pomenutog zakona. Takođe želim da iskažem zadovoljstvo što prije izrade nacrta Zakona o sportu pravite konsultacije sa čime sam siguran da će nacrt Zakona o sportu biti adekvatan potrebama crnogorskog sporta.

S obrzirom na specifičnosti studentskog sporta smatramo da se veliki dio sugestija koje vam dostavljamo može odnositi na školski sport i sport za sve.

Načelo Olimpijske povelje koje glasi: “Cilj olimpizma je stavljanje sporta u službu skladnog razvoja čovjeka radi stvaranja miroljubivog društva koje nastoji očuvati ljudsko dostojanstvo” jasno govori da sport ne smije da bude cilj već sredstvo za stvaranje boljeg društva. Ovako definisan sport i njegova osnovna uloga najbolje odslikava misiju Studentskog sportskog saveza Cme Gore, makar kako je mi doživljavamo.

Pozicija studentskog sporta kvalitetno je definisana raznim međunarodnim poveljama i konvencijama o sportu. Usvajanjem Lisabonskog Ugovora o funkcionisanju Evropske unije, stvoren je pravni osnov za definisanje evropske politike u oblasti sporta, koja je rezultirala „Bijelom knjigom” Evropske komisije o sportu 2007. godine. Strasburški samit Evropskog savjeta je označio dva osnovna zadatka za sport:

* razvoj masovnog sporta, sport za sve (sport for all); i
* zaštita sporta od negativnih uticaja današnjice (promocija jednakog pristupa bavljenja sportom za mušku i žensku populaciju i mlade, zaštita zdravlja i mjere za borbu protiv dopinga, nasilja, rasističkog i ksenofobičnog ponašanja).

U dosadašnjem Zakonu o sportu akcenat je stavljen na značaj takmičarskog sporta (profesionalnog i amaterskog) dok značaj studentskog nije najbolje definisan, odnosno nedefinisana je funkcija studentskog sporta.

Vezano za gore navedeno smatramo da u novom zakonu o sportu moraju značajniju ulogu da imaju sljedeće funkcije sporta:

* Zdravstveno-rekreativna funkcija sporta - promocije zdravih stilova života u najširem obliku
* Vaspitno-obrazovna funkcija sporta
* Masovnost — bez obzira na starost
* Jačanje nacionalnog identiteta

Smatramo da crnogorski sport, a tako je uređeno i u većini evropskih zemalja, treba da se oslanja na četiri stuba:

* Studentski i sport u školama
* Sport za sve
* Vrhunski sport
* Sport za osobe sa posebnim potrebama

Dosadašnji zakon o sportu nije pravio razliku između strukovnih sportskih i multisportkih organizacija pa tako ni saveza. Isti status nacionalnog sportskog saveza imali su npr. Studentski sportski savez Crne Gore i Fudbalski savez Crne Gore. Smatramo da je potrebno napraviti razliku između strukovnih sportskih i multisportskih organizacija, tako da sa jedne strane imamo Studentski sportskisavez Crne Gore, Školski sportski savez Crne Gore, Sport za sve, Crnogorski olimpijski komitet, Paraolimpijski komitet Crne Gore a sa druge strane nacionalne sportske saveze po sportovima. Ovo navodimo iz razloga što kada se definišu ciljevi, očekivanja, projekti nije moguće koristiti isti model i potrebno je uvažiti specifičnosti. Smatramo da je prirodnije da multisportske organizacije, zbog svojih specifičnosti, budu partner Državi Crnoj Gori kada su u pitanju ciljevi koje Država treba da ostvari na polju sporta a ne tiču se ostavarivanja vrhunskih sportskih rezultata. Konkretno, smatramo da Studentski sportski savez Crne Gore može da bude partner Državi Crnoj Gori u ostvarivanju sljedećih ciljeva:

* uključivanje što većeg broja studenata da se bave sportom (takmičarski, netakmičarski)
* briga o studiranju vrhunskih sportista problem dualne karijere ili karijera nakon karijere, status sportista na univerzitetima
* podrška vrhunskim sportistima da kroz učešće na Univerzijadama, Univerzitetskim prvenstvima Svijeta, Univerzitetskim prvenstvima Ervope i Evropskim univerzitetskim igrama napreduju u sportskom smislu i da ostvare benefite prilikom studiranja
* promocija zdravih stilova života među studentima
* volonterizam u sportu
* rodna ravnopravnost

Dosadašnji Zakon o sportu prepoznao je kao studentske sportske organizacije isključivo studentska sportska društva. U Crnoj Gori imamo više klubova koji se veoma uspješno takmiče u crnogorskim nacionalnim takmičenjima a sastavljeni su isključivo ili velikom većinom od studenata. KMF Studentski dom je ove godine igrao polufinale Play off-a u I Crnogorskoj futsal ligi, STK Index je izborio pravo učešća u Super ligi Crne Gore u stonom tenisu, KK Studentski centar je standardan učesnik Erste lige Crne Gore u košarci. lako više nisu aktivni važno je napomenuti da su postojali odbojkaški i rukometni studentski klubovi koju su imali značajnu ulogu u tim sportovima.

U Studentskim sportskim takmičenjima i aktivnostima učestvuje oko 10% ukupne studentske populacije u Crnoj Gori sa čime smo ispunili cilj postizanja masovnosti. Kada se pogleda struktura sportova i aktivnosti smatramo da crnogorski studenti imaju kvalitetno organizovana sportska dešavanja. Ono što želimo u narednom periodu, i to je neophodno da novi Zakon o sportu prepozna, jeste da iz masovnosti izvučemo kvalitet a to je jedino moguće kroz Studentske sportske klubove. Smatramo da na jednom broju fakulteta postoji zainteresovanost za osnivanje Studentskih sportskih klubova.

Sport je dostupan studentima mahom kroz aktivnosti Studentskog sportskog saveza Crne Gore, nekih studentskih sportskih i promotivnih akcija koje realizuju određeni univerziteti, i to je nešto što se definitivno mora mijenjati. Smatramo da po ugledu na sve ozbiljne univerzitete/fakultete u Svijetu, i u Crnoj Gori sport mora da bude sastavni dio studija - da li kao obavezan predmet, da li kao izborni predmet ili da kao vannastavna aktivnost bude dostupan studentima. S obzirom da u Cmoj Gori postoji samo jedna studentska sportska sala što je imajući u vidu da imamo skoro 25.000 studenata nedovoljno, možemo konstatovati da ne postoje uslovi za uvođenje sporta kao predmeta na studijama. Smatramo da je neophodno da ovaj Zakon predvidi da svi fakulteti moraju da izdvajaju određeni procenat svojih prihoda za sport.

Studentski sport, učešće na nacionalnim studentskim sportskim takmičenjima i aktivnostima koja su definisana planom Studentskog sportskog saveza Crne Gore, predstavlja oblik rekreativnog bavljenja sportom. Smatramo da je, kao i za sva rekreativna bavljenja sportom (školski sport, sport za sve, teretane, trim staze, hiking, pecanje itd) velika prepreka da se rade ljekarski pregledi shodno važećem pravilniku Minstartsva zdravlja o zaštiti sportista jer prosto ljudi koji učestvuju na studentskim takmičenjima nijesu sportisti, oni su rekreativci. Smatramo da novi Zakon o sportu mora da ovu delikatnu temu posebno obradi, da se sa jedne strane vodi računa o zaštiti studenata na sportskim manifestacijama a sa druge strane da ista ta pravila bespotrebno ne komplikuju njihovo učešće.

Studentski sportski savez Crne Gore je punopravna članica FISU-a (Federation International Sport University) koja je 1961. godine prepoznata od strane Međunarodnog olimpijskog komiteta prepoznata kao međunarodna sportska asocijacija zadužena za studentski sport.

**Karate savez Crne Gore**

Sport (profesionalni ili amaterski) jedna je od najrizičnijih ljudskih djelatnosti u kojoj postoje brojne opasnosti od nastanka šteta. Činjenica da veliki broj evropskih država posjeduje i primjenjuje posebne zakone koji nastaju u oblasti sporta a povodom sporta, ukazuje na značaj koji te države daju sportu kao djelatnosti koja se odvija u okviru sveukupnog društvenog života države i njenih građana. Pažnju treba posvetiti analizi zakona koji uređuju sport u Hrvatskoj i Srbiji – kao državama koje su prihvatile intervencionistički model pravnog – zakonskog uređivanja sporta, po čemu su slične sa Crnom Gorom koja takođe primenjuju intervencionistički model pravnog regulisanja sporta. Sagledavanje zakonske prakse tih država u oblasti pravnog regulisanja sporta može da pomogne Crnoj Gori time što će da ukaže na pojedine prednosti i mane zakonskih rešenja koja su već isprobana u praksi. Hrvatska je reprezentativan primjer za proučavanje sadržine Zakona o sportu pošto je riječ o državi koja je članica Evropske unije i u kojoj sport ima značajnu društvenu ulogu, a uz nju tu je i Srbija – dvije zemlje iz regiona koje imaju mnogo sličnosti sa Crnom Gorom. Uporednopravna analiza propisa Repubilke Srbije i Republike Hrvatske ima posebnu važnost usled činjenice da su ove dvije zemlje do skoro dijelile pravnu tradiciju i praksu, pogotovo kad je riječ o zakonskom uređivanju sporta.

U relativno kratkom vremenskom razdoblju postojanja samostalne Republike Hrvatske na zakonodavnom planu sporta učinjeno je stvarno dosta. Sportski sistem i propisi u sportu u Republici Hrvatskoj nisu bili usklađeni sa sistemom sporta i propisima u Evropskoj uniji sve do 2006. godine kada je donijet Zakon o sportu Republike Hrvatske. Poslu izrade novog Zakona o sportu u Republici Hrvatskoj se pristupilo sa izuzetno velikom pažnjom. Na tekstu Predloga zakona o sportu radilo se šest godina, a u njegovu izradu i pripremu bili su uključeni najistaknutiji hrvatski stručnjaci iz oblasti prava i sporta, kao i naučne ustanove, pri čemu se posebno istakao doprinos Hrvatskog olimpijskog odbora (HOO). Radi postizanja što boljih i kvalitetnijih zakonskih rešenja i ostvarenja strategije razvoja sporta, pri izradi hrvatskog Zakona o sportu korišćena su iskustva iz velikog broja država Evropske unije i drugih država svijeta.

U Republici Srbiji osnovni pravni akt kojim se reguliše oblast sporta je Zakon o sportu Republike Srbije koji je Narodna skupština Republike Srbije usvojila 2015. Zakonom o sportu je uređena oblast sporta u skladu sa evropskim standardima i propisima čiji je razvoj bio izuzetno dinamičan u proteklom periodu, uz usaglašavanje sa nacionalnim propisima i konsenzusu svih relevantnih subjekata sporta da se oblast sporta uredi na sistemski cjelovit i sveobuhvatan način. U Zakonu o sportu detaljno su uređena prava i obaveze sportista i ostalih fizičkih lica u sistemu sporta, pitanja vezana za pravni položaj, organizaciju i registraciju pravnih lica u sistemu sporta. Detaljno su razrađeni opšti interes, kao i potrebe i interesi građana u oblasti sporta i uspostavljeno je jasno i transparentno finansiranje. Takođe, dat je osnov za nužne kategorizacije u oblasti sporta, opredijeljeno je donošenje strategije razvoja sporta u Republici Srbiji: preciziran i unaprijeđen režim školskog i studentskog sporta, uspostavljen je sveobuhvatan režim u pogledu statusa, funkcionisanja i održavanja sportskih objekata, preciziran je režim organizovanja sportskih priredbi, utvrđeno je pravo na nacionalna priznanja i nagrade za poseban doprinos razvoju i afirmaciji sporta, propisano je vođenje evidencija radi posjedovanja relevantnih podataka iz ove oblasti, uspostavljen je nadzor nad radom organizacija u oblasti sporta i uređena su pitanja u vezi sa evidentiranjem i privatizacijom u oblasti sporta.

Zakon o sportu Crne Gore, i danas u velikoj mjeri prati potrebe iz ove oblasti, međutim, njegova primjena pokazuje i određene nedostatke, odnosno primjena zakona u proteklom periodu ostavlja prostor za razmatranje mogućnosti uvođenja efikasnijih rešenja u pojedinačnim segmentima, te je u tom smislu u narednom periodu potrebno preispitivanje zakonskih rešenja datih, na primer, u pogledu mogućnosti, izvora i načina finansiranja ove oblasti, uvođenja stimulativnih mjera i podsticaja za investiranje u sport i to kako u pogledu sponzorstava i donatorstava sportskih organizacija i sportista, tako i u pogledu investiranja u sportsku infrastrukturu, uređenja nadzora nad radom organizacija u oblasti sporta od strane državnih organa i organa lokalne samouprave čime bi se omogućio efikasniji režim nadzora i kontinuirano praćenje rada u ovoj oblasti, detaljnije regulisanje statusa ostalih fizičkih lica u sistemu sporta i njihovih prava i obaveza u odnosu na sportiste i organizacije u oblasti sporta, regulisanje organizacije profesionalnih sportskih liga i promjene (transformacije) sportskih organizacija u sportska privredna društva i sl. Uvođenje novih zakonskih rješenja, u naprijed navednim segmentima, moguće je regulisati jedino na osnovu kvalitetne analize postojećeg stanja, koja će poslužiti i kao dobar osnov za izradu Strategije razvoja sporta u Crnoj Gori za period 2017 – 2022.

Pored toga, pitanje koje je i u momentu donošenja važećeg Zakona o sportu otvaralo veliki broj dilema je pitanje na koji način je najcjelishodnije izvršiti proces svojinske transformacije (privatizacije) sportskih organizacija imajući u vidu sve specifičnosti koje imaju sportske organizacije, te nemogućnost, tačnije manjkavosti primjene opšteg režima na njih, a na koji upućuje Zakon o sportu.

Crna Gora ima obavezu da svoje zakone prilagodi i da djeluje u skladu sa ostalim međunarodnim pravnim aktima u cilju suzbijanja diskriminacije u sportu, zloupotrebe mladih sportista, rasizma, nasilja u sportu itd. (Evropski sporazum o nasilju i nedoličnom ponašanju gledalaca na sportskim priredbama, Deklaracija o antidopingu u sportu, Prošireni parcijalni ugovor o sportu (EPAS), i dr.).

Crna Gora, kao država kandidatkinja za prijem u Evropsku uniju, prihvata pravnu tekovinu Evropske unije (EU) i pitanje sporta tretirala je u pregovaračkom poglavlju 26- Obrazovanje i kultura koje je jedno od prvih privremeno zatvorenih poglavlja.

Iako se sport direktno ne pominje u Deklaraciji o ljudskim pravima, već se na osnovu drugih ljudskih prava izvodi i pravo na bavljenje sportom, u crnogorskom Ustavu se garantuje da država pomaže i podstiče razvoj sporta. No i Deklaracija i Ustav garantuju pravo na slobodu udruživanja, prava neophodna za dostojanstvo i slobodan razvoj ličnosti, pravo da slobodno učestvuje u kulturnom i sportskom životu zajednice, zabranu diskriminacije po bilo kom osnovu, pravo na obrazovanje, zdravstvenu zaštitu i pravo na zaštitu ljudskih prava i sloboda. Sve ovo čini idealan pravni okvir za normiranje sportskog prava, ali i pravo svakog pojedinca da se bavi sportom.

Vezano za prednje, uvodne napomene, novim zakonom o sportu trebalo bi cjelishodnije obuhvatiti i razraditi sljedeće oblasti:

 I. OSNOVNE ODREDBE

Sama definicija odnosno pojam sporta, data u aktuelnom zakonskom tekstu, na jasan način definiše pojam sporta i istu treba zadržati i u Nacrtu zakona o sportu.

**Značaj i funkcije u sportu** - Mnogo puta je potvrđen značajan uticaj sporta na razvoj ličnosti i formiranje društvenog ambijenta u kojem se pojedinac razvija. Kao pojavni oblik fizičke kulture sport bi trebalo (i ako to nije uvijek) da svojim raznovrsnim sadržajima pozitivno utiče i oplemenjuje ličnost sportiste tako što on biva zdraviji i u sveukupnom smislu kvalitetniji.

Sport kao jedan od najznačajnijih društvenih fenomena ima veliki broj funkcija, pa se iste moraju ugraditi u zakonska rješenja u novi zakon o sportu. Različiti autori govore o različitim klasifikacijama funkcija sporta, ipak generalno se mogu podijeliti u sljedećih jedanaest funkcija:

1. Vaspitno-obrazovna funkcija sporta. Sport može imati značajan uticaj na vaspitanje i obrazovanje sportista ukoliko se adekvatno primijeni. Kineska poslovica kaže da energija ne može biti dobra ili loša, već samo njena primjena.
2. Zdravstveno-rekreativna funkcija sporta. Sportska priprema i sportska takmičenja generalno uslovljavaju, podstiču sportiste na izbor zdravog načina života, pod čime se prvenstveno podrazumijeva odgovarajući režim koji obuhvata: rad, ishranu i oporavak. Sistematska fizička aktivnost pozitivno utiče na jačanje organizma jer se vježbe najčešće izvode na svježem vazduhu, suncu i vodi.
3. Pripremna funkcija sporta. Sport utiče na različite sposobnosti, odnosno njihov razvoj. U osnovi dolazi do prilagođavanja lokomotornog aparata i drugih sistema u organizmu (respiratorni, kardiovaskularni i nervni) na zahtijevani nivo opterećenja. Ovi procesi mogu povoljno uticati na prevazilaženje eventualnih postojećih (prirodnih ili stečenih) slabosti, deformiteta i anomalija.
4. Etalonska funkcija sporta. Ostvarena dostignuća odnosno rekordi, koje su postigli najbolji sportisti predstavljaju reper za druge sportiste kao i za same rekordere. Oni su validirani iskazi sadašnjih granica ljudskih mogućnosti i mjera su (etalon) za svakog sportistu.
5. Euristička (pronalazačka) funkcija sporta. Polje za stvaralaštvo u sportu nije rezervisano samo za sportiste i njihove trenere, već i za naučnike iz najrazličitijih oblasti.
6. Hedonistička funkcija sporta. Svojim akterima sportistima, sudijama, trenerima, rukovodiocima i publici sport pruža mnoga zadovoljstva kroz postizanje rekorda, osvajanje titula, pobjede, popularnost i drugo.
7. Estetska funkcija sporta. Pripreme i takmičenja odvijaju se u različitim okruženjima (sale, stadioni, vodene, sniježne i ledene površine) koje svojom prirodnom ljepotom, uređenjem i izgledom pružaju estetsko zadovoljstvo posmatraču. Još od vremena starih civilizacija, sportski oblikovano tijelo bilo je predmet divljenja i čest motiv u umjetnosti.
8. Posmatračka funkcija sporta. Svjetska i evropska prvenstva, kvalitetna ligaška takmičenja privlače brojnu publiku koja posmatranjem takmičenja zadovoljava svoje interese i potrebe. Jedan od efekata posmatračke funkcije je opredjeljivanje mnogih, pogotovo mladih ljudi, za bavljenje sportom i provođenje vremena u zdravoj sredini.
9. Socijalizacijska funkcija sporta. Naročito je bitna socijalizacija mladih osoba, kojoj sportisti-idoli mogu opredijeliti način ponašanja, sagledavanja realnosti, pa čak u izvjesnoj mjeri smisao za život.
10. Politička funkcija sporta. Ova funkcija je u određenom periodu XX vijeka doprinijela razvoju sporta, doduše ne uvijek zbog samog sporta, već i dokazivanja na međunarodnom planu valjanosti političkog sistema pojedinih država ili političkih blokova.
11. Ekonomska funkcija sporta. Ekonomska funkcija kontinuirano ide pod ruku sa sportom. Naplaćivanje posmatranja sportskih događaja i reklamiranje sportskih proizvoda imaju ogroman udio u finansijskim sredstvima koja se obrću kroz sport.

 Ostale odredbe Osnovnih odrebi, dosta precizno su date u postojećem tekstu Zakona o sportu, pa ih treba zadržati i u novom tekstu uz eventualna dodatna objašnjenja pojedinih pojmova.

II JAVNI INTERES

Novim tekstom zakona, a prije svega Strategijom razvoja sporta u Crnoj Gori za period 2017 – 2022, koji treba da bude i polazna osnova za izradu zakona o sportu, na jasan i precizan način Država Crna Gora morala bi definisati šta je javni interes Crne Gore u oblasti sporta. Dosadašnje rješenje vrlo široko i neprecizno je definislo javni interes kojim su obuhvaćeni svi mogući segmenti sportske djelatnosti, što ni mnogo bogatije države ne mogu ispratiti na pravi način.

 Ovim poglavljem, morala bi se uvesti imperativna a ne deklarativna norma kojom se lokalnoj samoupravi nameće obaveza izrade opštinskih programa razvoja sporta za petogodišnji period, i to u preciznom roku od dana donošenja zakona o sportu. Takođe, imperativnom normom moralo bi se utvrditi obaveza da lokalna samouprava raspodjelu sredstava iz budžeta lokalne samouprave sportskim subjektima vrši na osnovu javnog konkursa, a ne kao u dosadašnjoj praksi «po slobodnoj odluci gradonačelnika, odnosno predsjednika opštine», što je izraženije u manjim lokalnim samoupravama.

 Novim zakonom o sportu moralo bi se preciznije urediti pitanje načina izbora i kriterijuma za izbor u Savjet za sport. Postojećim zakonskim rješenjem Savjet za sport imenuje ministar sporta, na period od četiri godine, i to predsjednika i četiri člana predlaže Ministarstvo sporta, tri člana COK i jednog člana ustanova visokog obrazovanja iz oblasti sporta i fizičkog vaspitanja. Ovakvim načinom izbora sastava Savjeta za sport, jedno od osnovnih načela našeg pravnog sistema, načelo objektivnosti i nepristrasnosti je prekršeno. Prisutan je veliki uticaj državnog organa na rad Savjeta, u kojem su predsjednik i članovi delegirani od strane Ministarstva sporta i koji čine većinu.

 Novim zakonskim rješenjem, trebalo bi dati pravo nacionalnim sportskim savezima da, pored članova koje predlaže COK, i oni predlažu ministru sporta kandidate za Savjet za sport. Takođe, ustanove visokog obrazovanja iz oblasti sporta i fizičkog vaspitanja, predlagale bi dva kandidata. Evidentno je da u Crnoj Gori postoje dvije visokoškolske ustanove koje se bave edukacijom u oblasti sporta, Fakultet za sport i fizičko vaspitanje iz Nikšića i Fakultet za sportski menadžment Univerziteta Donja Gorica iz Podgorice, pa favorizovanjem Fakulteta iz Nikšića vrši se diskriminacija prema drugoj visokoškolskoj ustanovi.

III SPORTSKI SUBJEKTI

Aktuelni Zakon o sportu kroz poglavlje III Sportski subjekti, na stereotipan način napravio je klasičnu podjelu, na fizička i pravna lica. Nadalje, kroz zakonske odredbe, prepoznaje fizička lica u sportu i svakog ponaosob definiše kao sportiste, trenere i stručnjake osposobljene za rad u sportu.

Savremeni sport karakterišu procesi koji su obeležili današnjicu, procesi globalizacije, komercijalizacije i preoblikovanja svakodnevnog života. To utiče na činjenicu da sport dobija ekonomsku dimenziju, a sportisti postaju značajni učesnici na ekonomskom miljeu države. U borbi za medaljom oni se ne zadržavaju samo na večitoj odrednici sporta, dostizanja maksimalnih rezultata i rekorda, već sve više zalaze u sferu profesionalizma. Komercijalizacija sporta dovodi do transformacije amaterskog sportiste u sportistu profesionalca, do širenja ciljeva sporta van osnovnih vrednosti u ekonomske, profitne ciljeve, i do pojave novih sportskih subjekata – posrednika u sportu (sportskih menadžera, agenata u sportu), čija djelatnost se mora pravno regulisati.

Kako smo već naglasili, komercijalizacija sporta dovodi i do transformacije amaterskog sportiste u profesionalnog sportistu, pa sama podjela sportiste na amaterskog i profesionalnog sportistu kako je to definisao aktuelni zakon, više ne stoje. Profesionalni sport nosi sa sobom materijalnu korist, nosi ogromne prihode stečene kroz obavljanje redovnih i sporednih delatnosti, kroz izlaske na najveća svjetska tržišta, što dovodi do sve dubljeg zadiranja javnih vlasti u ovu sferu života i primenu poreskopravne regulative na sportiste, sportske stručnjake i druga lica angažovana u sportskim organizacijama. Pored činjenice da utiče na status u društvu kroz prihvatanje ideja o sportskom moralu i uticaju na poštovanju spostvene ličnosti i ega, sport utiče i na životni standard stanovnika koji se njime bave kao profesionalnim i jedinim zanimanjem. Vrhunski sport u mnogim zemljama donosi pravo ekonomsko bogatstvo, pa se o sportu govori i kao o biznisu u kome se okreće ogromna količina novca valorizovanjem sportskih događaja, priredbi, poslovnih aktivnosti, nagrada za postignute vrhunske rezultate. Zato se kroz nova zakonska rješenja pitanje statusa, prava i obaveza profesionalnih sportista moraju na drugačije kvalitetniji način regulisati.

 Sport je, kako smo više puta naglasili, u savremenom društvu postao visokoprofitabilna poslovna aktivnost, usled čega su se otvorila mnoga pitanja koja zadiru u domen ustavnog prava. Javila se potreba za novim vrstama obligacionih i privrednih ugovora, za specifičnim regulisanjem krivične i odštetne odgovornosti i sl. Sporazum dve strane u sportu obično podrazumeva (zahteva) neku vrstu ugovora koji je definisan ugovornim pravom i koji podleže istim principima formiranja ugovora kao i u svim drugim oblastima savremenog društva koja su pravno regulisana.Ugovor predstavlja jednu od osnova pravnog sistema, i kao takav je zastupljen u svim aspektima i na svim nivoima sporta, od zapošljavanja putem ugovora (angažovanje igrača, trenera, menadžera, osoblja, itd.), do sklapanja poslova (kupovina opreme, ugovaranje sponzorstva, prodaja TV prava za prenos sportskih manifestacija, itd.).

 Konkretna oblast ugovaranja odnosa sportista, trener - sportski klub, sponzor, zasnovana je na uopštenom Zakonu o obligacionim odnosima. Sadašnji okvir ugovaranja, definisan kroz Zakon o obligacionim odnosima nije dovoljan, niti precizan pa često vuče u zloupotrebu pojedinih ugovornih strana, pre svega onih ugovarača koji očekuju enormnu finansijsku zaradu od svog, mešetarskog posla.

 Ni Zakon o sportu Crne Gore, ne definiše ugovorne odnose između sportskih subjekata. Aktuelni Zakon o sportu samo deklarativno utvrđuje odnosno propisuje, da se međusobni odnosi sportiste i kluba uređuju ugovorom: “Prava, obaveze i odgovornosti sportiste uređuju se ugovorom između sportiste i sportske organizacije, u skladu sa zakonom, sportskim pravilima i aktima sportske organizacije.

 Ugovor se zaključuje u pisanoj formi i registruje kod nadležnog nacionalnog sportskog saveza. Istu odredbu zakonodavac je propisao i kada ugovor sa klubom potpisuje profesionalni sportista.

 Međutim, prisutna praksa, prevazišla je normativno regulisanje i danas je u primjeni veći broj ugovora u sportu a koji su najčešće proizvod normativnog regulisanja od strane nacionalnih sportskih saveza. Najčešći oblik ugovora koji danas zvanično susrećemo je tkz. Registracioni ugovor. Registracioni ugovori najčešće nastaju kao obaveza koju propisuju nacionalni sportski savezi svojim opštim aktima, Pravilnikom o registraciji takmičara. Po sadržini oni su odraz pravila koja nameću nacionalni savezi, i tipski su, ili generalno obavezujući za sve klubove odnosno takmičare bez njihove mogućnosti da ih mijenjaju. Najčešće su to osnovni ili prvi ugovori koje potpisuje sportista sa klubom a srijećemo ih i kod ugovora sa maloljetnicima.

 Formalni su jer zahtijevaju, pored potpisa ugovornih stranaka, i ovjeru i registraciju kod registracionih organa nacionalnih sportkih saveza. Obavezno se sačinjavaju u pismenoj formi. Po svojoj sadržini veoma su šturi. Pored odredbi o subjektivitetu stranaka, njime se obavezno predviđa rok trajanja odnosno važenja. U pogledu regulisanja međusobnih prava i obaveza, ovaj ugovor precizira samo uobičajena ponašanja i odnose a za eventualna dodatna prava i obaveze upućuje stranke na sklapanje aneksa ugovora, pa prava sadržina ugovora ostaje prikrivena.

 Sportski ugovori maloljetnika kao pozitivnopravni institut predstavljaju, unutar okvira crnogorskog zakonodavstva i prakse, neistraženo i nekonzistentno pravno područje. Sportsko pravo kao takvo u crnogorskim prilikama je i dalje novina i samim time područje s velikim potencijalom razvoja. Razmotrimo li definiciju sportskog prava u objektivnom smislu, ***odnosno da je to skup pravnih norma ili pravnih pravila kojima se uređuju pravni odnosi u sportu***, jasno uviđamo kako su sportski ugovori maloljetnika važan dio spomenutih pravnih odnosa u sportu. Njima se uređuju pravni odnosi u sportu koji se tiču načelno najugroženije grupe ljudi u društvu - djece, odnosno maloljetnika. Zbog toga, a i zbog činjenice da mladi sportisti postaju sve traženija „roba“ u svijetu sporta, institut sportskih ugovora maloljetnika trebao bi predstavljati primjer dobrog zakonodavnog uređenja i njegove pozitivne primjene u praksi. Nažalost, nije tako. Izričito zakonsko uređenje zapravo i ne postoji te se zbog toga praksa kreće u sivoj zoni kombinacije opštih zakonskih normi o sportu sa zakonski neujednačenim pravilnicima crnogorskih sportskih saveza. Navedeno ima za posljedicu nezadovoljavajući status maloljetnih sportista i u zakonodavstvu i u praksi, ali i generalno nesumnjivo status drugih ugovornih strana, što iziskuje posebnu pažnju koju treba novim Zakonom o sportu jasno definisati našta nas obavezuje i Konvencija o pravima djeteta.

 Aktuelni Zakon o sportu u stavu 1 člana 23, predvidio je da na osnovu ostvarenog sportskog rezultata sportista može steći status vrhunskog sportiste ili odgovarajući status kategorisanog sportiste. Nadalje, članovima 24 – 26 i 28-29, zakonodavac je normirao uslove, prava i obaveze “vrhunskih sportista” a uslove za sticanje statusa kategorisanih sportista prenio je u nadležnost Crnogorskom olimpijskom komitetu koji je na osnovu ovog javnog ovlašćenja donio Pravilnik o kategorizaciji sportista (član 30 Zakona o sportu). Pravilnikom o kategorizaciji sportista, COK je na pravilan i objektivan način utvrdio postupak razvrstavanja sportista u kategorije, kriterijume kategorizacije sportista i način vođenja evidencije o kategorisanim sportistima. Primjena Kategorizacije sportista odnosi se na sve sportove čiji su nacionalni sportski savezi članovi COK-a, kako sportova koji su na programo Olimpijskih igara tako i na sportove čije međunarodne sportske asocijacije priznaje MOK.

 Bliže uslove i način sticanja statusa vrhunskog sportiste propisao je nadležni državni organ za poslove sporta Pravilnikom o bližim uslovima i načinu sticanja statusa vrhunski sportista (“Službeni list Crne Gore”, broj 31/15), dok je Vlada Crne Gore pitanje visine naknada i premija za vrhunske sportiste utvrdila Uredbom o kriterijumima za utvrđivanje visine naknada i premija za ostvarene sportske rezultate (“Službeni list Crne Gore”, broj 53/15), dok pitanja sveobuhvatnih naknada (stipendija) za ostale kategorisane sportiste nisu ni Zakonom a ni podzakonskim aktima regulisana.

 Nažalost, Pravilnikom o kategorizaciji sportista nisu utvrđena prava i obaveze sportista koja bi crpili po osnovu kategorizacije. Kako se u konkretnom slučaju radi o statusnim pravima kategorisanih sportista koja se utvrđuju i regulišu u upravnom postupku, to COK nije nadležan niti ovlašćen da vodi upravni postupak. Shodno članu 1 Zakona o opštem upravnom postupku (“Službeni list RCG”, broj 60/03), po ovom zakonu dužni su da postupaju državni organi i organi lokalne samouprave kada, u upravnim stvarima, neposredno primjenjujući propise, rješavaju o pravima, obavezama ili pravnim interesima fizičkog lica, pravnog lica ili druge stranke, kao i kada obavljaju druge poslove utvrđene ovim zakonom. Zakonodavac je propustio da bliže reguliše pitanje statusa kategorisanih sportista, njihova prava na eventualne naknade i obaveze, način isplate i iz kojih sredstava bi se eventualno vršila isplata utvrđenih naknada, kako je to regulisao odredbom stava 2 člana 28 Zakona o sportu za vrhunske sportiste. Objektivno, primjena Pravilnika o kategorizaciji sportista, odnosno ostvarivanje prava kategorisanih sportista, moglo bi se realizovati tek adekvatnom pravnom regulativom kroz novi zakon o sportu.

 Kada su u pitanju premije i nagrade za ostvarene sportske rezultate, novim zakonom treba zakonske odredbe uskladiti sa osnovnim ustavnim načelima jednakosti iravnopravnosti. Zakonskim odredbama eliminisati diskriminaciju koja je prisutna u postojećim zakonskim i podzakonskim odredbama.

 Na isti način regulisati i pitanje sportske invalidnine. Postojeće zakonsko rješenje, vremenskim ograničenjem prava na podnošenje zahtjeva za priznavanje prava na sportsku invalidninu, je diskrimantorsko, a samim tim i neustavno. Sport u savremenom društvu je vrlo dinamičan, i sportisti i ostali učesnici u sportskim događajima izloženi su brojnim rizicima. Kao moguće posledice javljaju se povrede u trenažnom procesu, na takmičenjima, na putu i sl. a koje mogu biti pogubne po nastavak sportske karijere sportista. Samim tim pravo na podnošenje zahtjeva za priznavanje prava na sportsku invalidninu ne smije biti vremenski ograničeno.

 Dosta pažnje pravnim licima, kao sportskim subjektima, dao je postojeći Zakon o sportu. Tako aktuelni zakon definiše da je sportska organizacija pravno lice koje je osnovano za obavljanje određene sportske djelatnosti. Zavisno od načina organizovanja i teritorijalnog obavljanja sportske djelatnosti, sportska organizacija može biti: **sportski klub**, **sportskorekreativna organizacija**, **sportska organizacija lica sa invaliditetom**, **sportski savez** i **savez sportova**. Sportskom organizacijom smatraju se i **COK** i **Paraolimpijski komitet**. Novim zakonom o sportu, moralo bi se pitanje sportskih organizacija, posebno u dijelu koji određuje vrstu sportskih organizacija, njihov status i nadležnosti, uskladiti sa realnim potrebama crnogorskog sporta i prisutnim oblicima sportskih organizacija, kao što su sportska društva, regionalni sportski savezi, savezi profesionalnog sporta i sl.

 Jedno od najvažnijih pitanja koje se nameće je pitanje pravne regulative statusa Crnogorskog olimpijskog komiteta pri čemu se mora voditi računa o autonomiji, koji ovaj « krovni » nacionalni sportski subjekt crpi iz Olimpijske povelje Međunarodnog olimpijskog komiteta i drugih međunarodnih konvencija a koje su obavezujuće za nacionalno zakonodavstvo i u sukobu nadležnosti imaju primat u odnosu na domaće zakonodavstvo. Crnogorski olimpijski komitet, kao nacionalni olimpijski komitet promoviše osnovna načela i vrijednosti olimpizma u Crnoj Gori, podstiče, prati i unaprjeđuje sport u Crnoj Gori, učestvuje u utvrđivanju i ostvarivanju politike razvoja sporta u Crnoj Gori, predlaže i sprovodi programe od javnog interesa u sportu, učestvuje u izradi Nacionalnog programa, bira sportistu godine na predlog nacionalnih sportskih saveza, usklađuje aktivnosti nacionalnih sportskih saveza na ostvarivanju ukupnog programa sporta, vodi brigu o ostvarivanju sportskih rezultata crnogorskih sportista i njihovom učestvovanju u nacionalnim sportskim ekipama na olimpijskim i mediteranskim igrama, kao i drugim značajnim multi sportskim međunarodnim takmičenjima i sportskim manifestacijama, uređuje način ostvarivanja prava i obaveza svojih članova i način upotrebe i zaštite simbola i obilježja Međunarodnog olimpijskog komiteta i COK, obrazuje Arbitražu za rješavanje sporova u sportu, usvaja i primjenjuje Svjetski kodeks protiv dopinga, podstiče povezivanje Crne Gore sa drugim državama, predstavlja crnogorski sport predMeđunarodnim olimpijskim komitetom i odgovarajućim međunarodnim sportskim organizacijama i asocijacijama, preduzima mjere protiv svih oblika diskriminacije i nasilja u sportu, obezbjeđuje poštovanje Olimpijske povelje u Crnoj Gori i obavlja i druge poslove koji su utvrđeni Zakonom o sportu i drugim propisima.

 Ovako utvrđenim nadležnostima Crnogorskog olimpijskog komiteta isti mora biti tretiran kao ravnopravni partner nadležnom državnom organu za poslove sporta.

 Zakonska rješenja, koja su u primjeni a odnose se na organizaciju, rad i nadležnosti COK-a, interesantno je uporediti sa sličnim rješenjima zemalja iz regiona. Naime, najveći broj zemalja iz okruženja povezuje zajedničko naslijeđe iz jugoslovenskog pravnog sistema, kojemu smo do skoro pripadali. Kombinovano sa međunarodnim propisima koji imaju tendenciju razvoja i unaprijeđenja sportskog prava, jedne od najmanje razvijenih grana prava, zemlje u okruženju razvile su, možemo reći, dva modela organizacije i nadležnosti nacionalnih olimpijskih komiteta.

 Tako Republika Srbija, Zakonom o sportu, prepoznaje Olimpijski komitet Srbije, samo kao udruženje nacionalnih (granskih) sportskih saveza sa programa olimpijskih igara.

 “…OKS je sportska organizacija u koju se udružuju svi sportski savezi olimpijskih sportova Republike Srbije radi ostvarivanja zajedničkih ciljeva i interesa utvrđenih Statutom, utvrđuje se da su članovi OKS oni sportski savezi olimpijskih sportova koji su registrovani u skladu sa Zakonom o sportu Republike Srbije i koji su učlanjeni u međunarodne sportske federacije koje su nadležne za sportove koji su obuhvaćeni programom Olimpijskih igara.Za svaki sport koji je, kroz nadležnu međunarodnu federaciju, uključen u program Olimpijskih igara, kao svog člana OKS će priznati onaj nacionalni savez koji je punopravan član odgovarajuće međunarodne sportske federacije.”

Pored Olimpijskog komiteta Srbije, Zakon o sportu Republike Srbije, prepoznaje i daje mogućnost osnivanja i organizovanja i Sportskog saveza Srbije. Sportski savez Srbije, po zakonu i Statutu je nevladin, nepolitičan i neprofitabilan nacionalni teritorijalni sportski savez za Republiku Srbiju. U Sportski savez Srbije udružuju se nacionalni granski sportski savezi, nacionalna sportska udruženja, kao i pokrajinski, gradski i opštinski teritorijalni sportski savezi, kao i druge organizacije iz oblasti sporta.

 Iz prikazanog jasno proizilazi da u Republici Srbiji imamo organizovane dve nacionalne krovne sportske ogranizacije, sa podijeljenim nadležnostima. OKS okuplja nacionalne granske saveze sportova koji su zastupljeni na olimpijskim igrama, dok Sportski savez Srbije, okuplja sve nacionalne i druge teritorijalne granske sportske saveze.

 Drugi model organizovanja, tkz. “krovne sportske organizacije”, imaju Hrvatska i Slovenija. Obje države, svojim zakonima, uredile su mogućnost organizovanja jedinstvene krovne sportske organizacije koje će okupljati sve nacionalne i teritorijalne sportske organizacije, bez obzira na zastupljenost na programima olimpijskih igara.

 Zbog samog načina i teritorijalne rasprostranjenosti – veličine, interesantniji nam je model koji je Slovenija primjenila u organizovanju i funkcionisanju „krovnog nacionalnog sportskog saveza”, pa ćemo istoj dati malo više prostora, posebno i iz razloga što bi sličan model bio primjenljiv i u Crnoj Gori.

 OK Slovenije - Udruženje sportskih federacija (OKS-ASF), je organizovan na osnovu shvatanja da je sport važan element kvaliteta života u svim njegovim oblicima i okruženjima, i kao takav je prilagođen svim starosnim granicama života. OKS-ASF je krovna sportska organizacija u Republici Sloveniji, koja povezuje i usaglašava interese u oblasti ukupnog društva a posebno sporta u ostvarivanju vrijednosti olimpizma, u partnerstvu sa državom i ekonomijom usmjerava i stvara optimalne uslove za razvoj slovenačkog sporta i sveobuhvatan razvoj sportista i stvaranja profesionalnih organizacionih uslova za rast i razvoj svojih članova na svim nivoima sporta i nivoa takmičarskog sporta na lokalnom, kao i nacionalnom nivou. Na nacionalnom i lokalnom nivou, u saradnji sa srodnim sportskim organizacijama stara se da obezbedi skladan razvoj i rast sportskih NVO. To predpostavlja skladan razvoj svih vidova sporta, poboljšanje uslova za rad sportskih organizacija, kako bi se omogućio što konkurentniji nastup slovenačkih sportista na međunarodnim takmičenjima.

 Uz stručni rad i poslovne rezultate da bude ključni faktor u daljem kreiranju i razvoju sporta u Sloveniji i tako postane primjer uspješnog nacionalnog olimpijskog komiteta u svetu.

 Cilj Slovenačkog Olimpijskog komiteta-Udruženja sportskih federacija (OKS-ASF), kao slovenačke krovne sportske organizacije sa punom autonomijom u svom radu, zajedno sa svojim članicama, nacionalnim sportskim savezima i sportskim savezima opština i klubova i društava, povezanog zajedno, je da obezbeđuju optimalne uslove za rad i razvoj Slovenačkog sporta u svim njegovim oblicima.

 U skladu sa pravilima MOK - a članovi OKS-ASF su:

* Nacionalne federacije, članice međunarodnih sportskih federacija sportova uključenih u program Olimpijskih igara,
* Nacionalne federacije članice međunarodnih federacija sportova koje priznaje MOK,
* Nacionalne federacije članice u međunarodnim sportskim savezima, koji su članovi

Sport Akorda,

* Opštinski sportski savezi,
* sportski savezi i udruženja.

Sportski savezi i udruženja su podeljeni u:

* sportski savezi i udruženja, koji se uglavnom bave sportom za sve,
* sportski savezi i udruženja.

Članstvo u OKS je dobrovoljno uz poštovanje pravila i drugih akata OKS i pravila MOKa.

 Uslovi koji moraju biti ispunjeni od strane sportske federacije kada želi da postane član OKS su definisani u pravilima i propisima o članstvu OKS - ASF.

Novim zakonom o sportu moralo bi se preciznije regulisati pitanje organizacija za obavljanje sportskih dejlatnosti, i istim zakonskim rješenjima konačno napravila razlika između sportskih klubova i tkz. sportskih škola. Postojeće zakonsko rješenje nije napravilo bitnu razliku između ovih sportskih subjekata, pa smo svi svjedoci “poplave” osnivanja velikog broja sportskih klubova.

IV SPORTSKE PRIREDBE

Dosadašnjom organizacijom više značajnijih međunarodnih sportskih takmičenja Crna Gora se afirmisala u međunarodnoj sportskoj javnosti kao dobar organizator i domaćin.

Brojni sportisti, sportski stručnjaci i gosti koji su uzimali učešće na ovim takmičenjima iz Crne Gore, doprinjeli su da se Crna Gora afirmiše i kao značajna turistička destinacija, što je imalo efekta i na prihode u budžetu Crne Gore.

 Novim zakonskim rješenjima trebalo bi afirmisati i podržati nacionalne sportske saveze da uz potrebnu podršku države još više organizuju zvanična međunarodna takmičenja. Organizacija međunarodnih zvaničnih takmičenja, pored popularizacije konkretnog sporta i afirmacije Crne Gore kao turističke destinacije i samih ekonomskih benefita za organizatora i posredno za državu, doprinosi poboljšanju tehničkom unaprijeđenju i osavremenjavanju sportske infrastrukture, administrativnom osnaživanju kadrova za sprovođenje globalnih sportskih manifestacija, jačanju međuinstitucionalne saradnje, promovisanju volonterizma bez kojeg se ni jedna veća sportska manifestacija ne može organizovati.

V ZDRAVSTVENA ZAŠTITA SPORTISTA

Ovim poglavljem, veoma bitnim za sportiste, odgovarajuće odredbe Pravilnika o uslovima za obavljanje zdravstvenih pregleda sportista koje je donijelo Ministarstvo zdravlja krajem prošle godine, treba pretočiti u zakonske odrebe čime bi se pojačala obaveznost za sve sportske organizacije i na taj način preventivno djelovalo na eventualne negativne posljedice po same sportiste.

 Crna Gora je već odavno prepoznata i kao sportska nacija. Veliki je broj vrhunskih sportista koji na međunarodnoj sceni ostvaruju vrhunske sportske rezultate i na najbolji način prezentuju i promovišu Crnu Goru. I pored činjenice da se sportom u Crnoj Gori bavi veliki broj mladih, još od najranijih životnih dobi, u različitim sportovima i sportskim disciplinama koje iziskuju i dodatne fizičke napore, još uvijek nemamo adekvatnu zdravstvenu ustanovu koja bi bila osposobljena za potpuni sistematski pregled sportista. Zbog toga predlažemo da se kroz novi zakon o sportu razmotri mogućnost da se formira Zavod za medicinu rada i medicinu sporta (ideja koja je u opticaju posljednjih godina), i kao posebna organizaciona jedinica, formira i Dijagnostički centar sporta.

 Takođe ništa manje značajno je, kroz novi zakon, uvesti imperativnu normu kojom bi se svi državni reprezentativci obavezno podvrgavali jednom godišnje anti doping kontroli, našta nas obavezuju Međunarodna konvencija protiv dopinga u sportu i WADA pravila (Svjetska antidoping agencija).

VI FINANSIRANJE SPORTA

Visina sredstava za sufinansiranje sportskih programa na nivou države, a posebno na nivou lokalne samouprave, nije dovoljna. Naime, u postojećem socijalnom statusu građana i uz skromno tržište, neprimjereno je očekivati značajniji prihod od članarine, ulaznica ili donacija i sponzorstva. Uz to, ulaganje u sport nije odgovarajuće stimulisano, posebno kroz poreske i carinske olakšice. Dakle, u postojećem socijalnom statusu građana ne može sport biti finansijski podržan, ali neophodno je uspostaviti povoljniji zakonski finansijski sistem za sport kao djelatnost od javnog interesa, a samim tim i mnogo kvalitetniju kontrolu finansija u sportu.

 Prilikom donošenja novog zakona, potrebno je predhodno procijeniti i sagledati vrijednost sredstava koje privredna društva godišnje izdvajaju za sport u Crnoj Gori, a zatim predložiti nova zakonska rješenja čija svrha bi bila podsticanje i stimulisanje sponzorstva i donatorstva u Crnoj Gori, uz preciziranje kriterijuma na osnovu kojih se dodjeljuju sponzorstva i donacije sportistima i sportskim organizacijama iz sredstava javnih preduzeća čiji je osnivač odnosno većinski vlasnik država, ili jedinica lokalne samouprave.

 Bez uvođenja poreskih i carinskih olakšica a zbog sve slabije ekonomske snage privrednih društava, nema ni značajnijeg uključivanja potencijalnih sponzora i donatora u sistemu finansiranja sporta.

**Atletski savez Crne Gore**

Potrebno je u Zakonu tačno definisati dostavljanje programa nacionalnih sportskih saveza prema Ministarsvu sporta u kojem ugraditi i posebnu odredbu programskog kalendara kada su savezi,prema kojoj dinamici su obavezni da dostavljaju prijedloge.

 Godišnji program izvršava se prema sledećoj dinamici:

* jun – predlagači, odnosno nosioci programa dostavljaju svoje prijedloge godišnjih Programa Ministarstvu za narednu kalendarsku godinu;
* jul - ministar obrazuje stručnu komisiju za izbor programa i projekat koja anlizira i ocenjuje podnijete prijedloge godišnjih programa;
* jul - Ministarstvo donosi preliminarnu odluku, na prijedlog stručne komisije o dodjeli sredstva za narednu budžetsku godinu za realizaciju godišnjih programa kojima se ostvaruje Opšti interes u oblasti sporta;
* decembar - Ministarstvo utvrđuje konačne prijedloge godišnjih programa i usklađuje ih sa raspoloživim sredstvima utvrđenim u budžetu Crne Gore za narednu godinu;
* 30. decembar - Ministarstvo donosi odluku i obavještava nosioce programa o visini odobrenih sredstava po programima i projektima

**Sugestije** -Potrebno je zakonski precizno utvrditi uslove i kriterijume kako za podršku programa tako i za njihovu realizaciju.

Takođe u Zakonu je potrebno posebno ugraditi član koji reguliše način nacionalnih priznanja,nagrada i stipendija za sportiste,trenere,za vrhunske rezultate i sve ono što je potrebno za sportiste.

Potrebno je takođe u Zakon unijeti i tačnu potrebu definisanja obaveza lokalne samouprave po pitanju unapređenja i razvoja sporta kao i obaveze lokalne samouprave tačno sa definisanim pitanjima iz oblasti infrastrukture i podrške klubovima.

Takođe u Zakonu o sportu potrebno je bolje definisanje školskog,univerzitetskog sporta i fizičkog vaspitanja djece predškolskog uzrasta kako bi se tačno definisala sva ova pitanja i bolje razradio način funkcionisanja ovog vrlo važnog segmenta sporta.

Potrebno je u Zakonu o sportu tačno definisati način obrazovanja i rada nacionalnog savjeta za sprečavanje negativnih pojava u sportu kao i formiranje savjeta sport za sve.

Takođe u Zakonu je potrebno potpunije definisanje načina vođenja organizovanog i sistematskog evidentiranja sportskih subjekata iz oblasti sporta

Potrebno je u Zakonu o sportu decidno definisanje formiranja Republičkog zavoda za sport i medicinu sporta Crne Gore kojim bi se definisla sva pitanja djelatosti ove ustanove u cilju zadovoljavanja stručnih potreba u oblasti sporta kao i njegova djelatnost u cilju testiranja i antropoloških mjerenja djece,omladine i odraslih,kao i pružanje određene podrške i pomoći nacionalnim sportskim savezima u stručnom radu.Potrebno je definisati tačno funcionisanje novoformiranog organa iz ove oblasti.

**Sindikat sporta Crne Gore**

Treba naglasiti da je ugovorni odnos između sportskog kluba i profesionalnog sportiste u gotovo svim državama članicama Europske Unije te samom pravu EU-a prepoznat kao radni odnos (presude Suda EU-a: C-13/76, Mario Gaetano Donà v Mantero, SL [1976] 1333; C-222/86, Union Nationale des cadres entraîneurs et Techniques du professionnels football (Unectef) v Georges Heylens and others, SL [1987] 4097; C-415/93, Union Royale Belge des Societés de Football Association and other v Bosman, SL [1995] I-4921; C-51/96 i 191/97, Christelle Deliège v Ligue francophone de judo et disciplines associées ASBL, Ligue belge de judo ASBL, Union européenne de judo (C-51/96) and François Pacquée (C-191/97), SL [2000] I-2549.; C-176/96, Jyri Lehtonen and Castors Canada Dry Namur-Braine ASBL v Fédération Royale Belge des sociétés de basket-ball ASBL (FRBSB), SL [2000] I- 2681; ECJ, C-438/00, Deutscher Handballbund eV v Maros Kolpak, ECR [2003] I-4135, C-265/03, Igor Simutenkov v Ministerio de Educación y Cultura and Real Federación Española de Fútbol, ECR [2005] I-2579C-325/08, Olympique Lyonnais SASP v Olivier Bernard, Newcastle United FC, ECR [2008] I- 4139). Povrh navedenog, treba naglasiti da je vezano uz provođenje evropskoga socijalnog dijaloga u profesionalnom sportu najviše postignuto u fudbalu jer je na nivou ne samo država članica EU-a, nego i svih država članica UEFA-e, u aprilu 2012. godine potpisan Sporazum o minimalnim uslovima za standardni ugovor fudbalera u sektoru profesionalnog fudbala EU-a i u ostalom UEFA području, s rokom implementacije ugovora o radu u profesionalni fudbal u roku od dvije odnosno tri godine. Primjer fudbala na području evropskoga socijalnog dijaloga slijedit će u bliskoj budućnosti, kako pokazuje stanje u EU, i ostali sportovi.

Kako se ovim Zakonom, pored ostalog uređuje i radno-pravni status sportista i trenera profesionalaca na način da ugovorni odnos između sportskog kluba i profesionalnog sportiste ili trenera kojem je to osnovno zanimanje je radni odnos koji će biti utemeljen na ugovoru o radu uz prihvatanje posebnosti sporta, kao i načela propisa krovnih sportskih udruženja međunarodnih i nacionalnih sportskih saveza za svaki sport. Upravo zato radno-pravni i socijalno-pravni status sportista potrebno je urediti kolektivnim ugovorima kojima se institucijama iz oblasti sporta (Ministarstvo sporta, nacionalni sportski savezi, sportskim klubovima te sportistima odnosno njihovim reprezentima u socijalnom dijalogu - sindikatima) omogućuje da sami za dobrobit svog sporta urede te odnose. U slučaju da kolektivnih ugovora nema, primjenjivalo bi se radno zakonodavstvo Države Crne Gore uz određene izuzetke zbog ostvarenja načela posebnosti sporta (odredbe o ukupnom trajanju radnog odnosa na određeno vrijeme, odredbe o radnom vremenu, o otpremnini, te pitanje prestanka radnog odnosa ako je autonomnim odredbama međunarodnih i nacionalnih sportskih saveza to pitanje uređeno drukčije). (Ako se navedeno načelo posebnosti sporta ne bi poštovalo u primjeni radnog zakonodavstva, dovelo bi se u pitanje funkcionisanje samog sporta.)

Ugovorni odnos između sportskog kluba i profesionalnog sportiste kojem je to osnovno zanimanje je radni odnos utemeljen na ugovoru o radu. Na ovaj ugovor primjenjuju se odredbe Zakona o radu, osim odredbi o ukupnom trajanju radnog odnosa na određeno vrijeme s istim poslodavcem, odredbi o radnom vremenu i odmorima kada ova prava na drukčiji način uređuje nacionalni sportski savez, odredbi o otpremnini, odredbi o zakonskoj i odredbi o prestanku ugovora o radu kada je ono na drukčiji način uređeno propisima međunarodnih i nacionalnih sportskih saveza.

**Fudbalski savez Crne Gore**

Kao naš početni korak predlažemo sljedeće:

-da norme Nacrta zakona o sportu budu jasne,precizne i nedvosmislene,

-da se posebnim članom, tzv.“pojmovnik”, definišu subjekti na koje će se odnositi ovaj zakon: sport, sportista amater, sportista profesionalac, vrhunski sportista, zaslužni sportista, trener, zaslužni sportski radnik, sportski klub-amaterski i profesionalni ....... itd,

-radno pravni status sportiste precizno definisati jer se profesionalni sportista ne može izjednačiti sa zaposlenim u pitanjima ostvarivanja **svih prava** iz radnog odnosa, odnosno ne može imati status zaposlenog. Predlažemo da ova prava ostvaruje u skladu sa sportskim pravilima odnosnog sporta. Svakako da podržavamo postojanje obaveza kluba da svog profesionalnog sportistu prijavi na socijalno osiguranje (pio, zdravstveno i osiguranje od nezaposlenosti),

-precizno utvrditi vrstu, način i oblik kako Crna Gora, Glavni grad, Prijestonica i opština obezbjeđuju ostvarivanje javnog interesa u sportu,

-definisati mogućnost da sportsku organizaciju mogu zajednički osnovati pravno lice i fizičko lice,

-ne ograničavati da jedinica lokalne samouprave može biti osnivač ili suosnivač samo jednog sportskog kluba u istom sportu,

-propisati da se i amaterski sportski klub može osnovati, odnosno organizovati po modelu privatno-javnog partnerstva,

-precizno definisati šta je osnivački ulog i šta je vlasnički udio (ali ne kao što je Zakonom o sportu u članu 50 st.2 određeno da se na osnivanje, rad, upravljanje i prestanak rada profesionalnog sportskog kluba primjenjuju propisi koji se odnose na privredna društva, ako ovim zakonom nije drukčije određeno),

-određivanje da je amaterski sportski klub dužan da se transformiše u profesionalni sportski klub ako ima zaključene ugovore o radu sa više od 50% registrovanih sportista u seniorskoj konkurenciji u odnosu na broj prijavljenih-licenciranih za tekuću takmičarsku sezonu, je diskutabilno jer se radi o veoma dinamičnoj i promjenjivoj kategoriji. Bez obzira što se može zaključiti najkraće do kraja takmičarske sezone, ugovor može prestati da važi bilo kad: odlukom nadležnog organa, usled više sile ili sporazumno raskinuti,

-propisati postojanje regije kao vrste sportskog saveza i precizirati uslove i subjekte za njeno osnivanje,odnos prema teritorijalno matičnim sportskim klubovima i prema teritorijalno matičnim opštinskim sportskim savezima. Takođe,odnos prema nacionalnom sportskom savezu,

-postojeća kategorija-subjekat “ostala pravna lica čija je djelatnost povezana sa sportom” je dvosmislena i vrlo neprecizna i u praksi može da bude diskutabilna njena primjena,

-jasno i precizno razlučiti sva pitanja o sportskoj organizaciji u odnosu na organizaciju za obavljanje sportske djelatnosti,

-neophodno je da se sportski objekat definiše jasno, precizno i sveobuhvatno, a ne kao što je sada, šturo i neprecizno,

-jasno i precizno odrediti da se sportski objekat izgrađuje, rekonstruiše i održava isključivo i samo po pravilima međunarodnih sportskih saveza. Nikako ne propisivati da se ovi radovi izvode “po pravilu”,

-obavezno propisati da se sredstva koja nacionalni sportski savez uloži u infrastrukturu sporta i sportsku opremu priznaju kao troškovi poslovanja. Ovo bez određivanja: “u skladu sa propisima kojima se uređuju porezi”,

-precizno i jasno navesti da li i koji subjekti, u smislu zakona o sportu, vrše javna ovlašćenja,

-ne određivati da opšti akt kojim se utvrđuje nadležnost, sastav, postupak i organizacija Arbitraže nacionalnog sportskog saveza i način izbora i razrješenja njenih članova, donosi skupština tog saveza. Efikasnije, ekonomičnije, svrsishodnije i usklađeno sa dinamikom rada je rješenje da ovaj akt donosi izvršni organ saveza-Izvršni odbor,

-propisati mogućnost preispitivanja rješenja o upisu u registar sportskih organizacija klubova koje su, shodno postojećem zakonu,osnovali fizička lica, a ti klubovi su prethodno postojali po nekoliko decenija.

**Udruženje fizioterapeuta Crne Gore**

Dostavljamo Vam par prijedloga koji imaju za cilj da zaštite fizioterapeute u sportskim klubovima i državnim reprezentacijama i definišu način njihovog anagažovanja.

Prema Upravi za mlade i sport smo u par navrata dostavljali naš prijedlog i razgovarali na koji način treba da se reguliše angažovanje fizioterapeuta u sportskom klubu i reprezentaciji, ali smo upućivani da to uradimo kada bude u izradi novi Zakon o sportu. Smatramo da je to sada. Cijenimo da ćete učinjeti što je u Vašoj nadležnosti i apelovati da se ova oblast konačno definiše u našoj državi i da budemo primjer svima kako se treba ponašati prema fizioterapeutima i drugim članovima medicinskog tima a ujedno i članovima stručnog štaba svakog sportskog kluba i državne reprezentacije. U prilogu Vam dostavljamo dopunjeni Nacrt Pravilnika o angažovanju fizioterapeuta u sportskim klubovima i državnim reprezentacijama.

U domenu zdravstvene zaštite sportista, koja je definisana u VII poglavlju postojećeg Zakona o sportu, smatramo da je neophodno da se šire i kvalitetnije uvrstiti kompletan sastav medicinskog tima sportskog kluba i državne reprezentacije, sa opisom posla svakog člana pomenutog tima pojedinačno, a pod obavezno je da fizioterapeuta mora da ima svaki sportski klub i državna reprezentacija. Takođe, neophodno je da se uvrsti način kažnjavanja sportskog kluba i državne reprezentacije koji nema angažovanog fizioterapeuta shodno propisanom načinu.

Takođe, neophodno je da:

* fizioterapeut bude dio tima za periodična testiranja, odnosno praćenje antropoloških sposobnosti i karakteristika kod djece, omladine i odraslih u sportu;
* fizioterapeut bude angažovan na svim sportskim manifestacijama bilo kojeg tipa;
* sportske ustanove školskog i univerzitetskog tipa imaju ambulantu koja će biti dostupna fizioterapeutu;
* fizioterapeut bude član stručnog štaba u svakom sportu;
* fizioterapeut ima neophodnu opremu obavezno obezbijeđenu od strane uprave sportskog kluba ili nacionalnog saveza.

U cilju vrijednovanja učinka i ostalih članova stručnog štaba, predlažemo da nadoknadu, koja je definisana u članu 24 postojećeg Zakona o sportu, dobiju svi članovi stručnog štaba.

Nadamo se da ćete prihvatiti naše prijedloge, a da će ih Radna grupa uvrstiti u Nacrt Zakona o sportu kako bismo prioriotetno konačno regulisali način angažovanja fizioterapeuta u sportskim klubovima i državnim reprezentacijama sa ciljem maksimalne zdravstvene zaštite sportista i pravne zaštite kvalifikovanih fizioterapeuta koji su fakultetski obrazovani za prevenciju i rehabilitaciju svih sportskih povreda, a takođe i zakonski definisali zastupljenost fizioterapeuta u bilo kom vidu sporta u našoj državi.

**Ju-Jitsu savez Crne Gore**

Kako članom 24 Zakona o sportu nisu potretirani vrhunski sportisti koji osvajaju medalje na zvaničnim svjetskim i evropskim seniorskim prvenstvima, kao i na Svjetskim igrama, koje predstavljaju Olimpijadu neolimpijskih sportova, podnosimo predlog za izmjenu i dopunu pomenutog zakona, koji je neopravdano diskriminatoran i koji nanosi štetu vrhunskim takmičarima u sportovima koji su priznati od strane Međunarodnog Olimpiskog Komiteta.

Smatramo da postoje čvrsti argumenti za podnošenje ovakvog predloga, a oni su bazirani na sledećim činjenicama.

Svjetske igre, koje trenutno okupljaju 32 sporta, održavaju se svake četvrte godine u organizaciji Međunarodne asocijacije Svjetskih igara (International World Games Association – IWGA), a pod pokroviteljstvom Međunarodnog Olimpijskog Komiteta (International Olympic Committee - IOC).

Svjetske igre su Olimpijada neolimpijskih sportova, a njihov cilj je da promovišu i unaprijeđuju sve sportske discipline, bez kojih bi svijet sporta bio nezamisliv.

Učešće na Svjetskim igrama mogu ostvariti takmičari koji u četvorogodišnjem ciklusu, na zvaničnim prvenstvima Svijeta, Evrope i kvalifikacionim turnirima, ostvare određeni broj bodova plasmanom od 1. do 4. mjesta. Na Svjetskim igrama pravo da nastupa ima samo šest najboljih takmičara reprezentacije u četvorogodišnjem ciklusu.

Do sada nijedan takmičar iz Crne Gore nije osvojio medalju na Svjetskim igrama, iako postoje predstavnici u nekoliko sportova. Od 32 sporta koja se nalaze na listi Svjetskih igara u u Crnoj Gori se upražnjava sedam, i to: karate, džiu-džicu, kik box, padobranstvo i paraglajding, streličarstvo, bodi bilding i aikido.

Polazeći od činjenice da je za ostvarivanje vrhunskih sportskih rezultata, pored talenta i ogromnog rada, neophodna i podrška države i njenih institucija, smatramo da bi se uvažavanjem i nagrađivanjem vrhunskih sportista u neolimpijskim sportovima, motivisali svi crnogorski reprezentativci, ali i budući takmičari, na još posvećeniji i svrsishodniji rad.

Naš predlog je da se posebnim članom ili izmjenama i dopunama postojećih:

1. u kategoriju vrhunskih sportista i selektora reprezentacija uvrste reprezentativci i selektori u neolimpijskim sportovima, koji na zvaničnim seniorskim prvenstvima Svijeta, Evrope i na Svjetskim igrama osvoje neko od prva tri mjesta;
2. uvede doživotna naknada koja ne može biti manja od polovine minimalnog i maksimalnog iznosa naknade predviđenog za vrhunske sportiste iz kategorije olimpijskih sportova.

Usvajanje ovih izmjena imalo bi pozitivne implikacije na sport u Crnoj Gori, kako kroz povećanje broja takmičara i masovnije bavljenje sportom, tako i na motivisanje postojećih reprezentativaca za postizanje vrhunskih sportskih rezultata i ostvarivanje statusa vrhunskog sportiste koji bi im zagarantovao sportsku naknadu ili dio sportske naknade.

Radna grupa će razmotriti sve navedene inicijative, predloge i sugestije za izradu teksta Nacrta zakona o sportu, tokom svog rada na pripremi zakonskog teksta.

Takođe, konstatovano je da su inicijative, predloge i sugestije za izradu Nacrta zakona o sportu,nakon isteka roka za konsultacije koje su trajale 20 dana od dana objavljivanja javnog poziva, tj. do 20. juna 2017. godine, dana 21. juna 2017. godine dostavili:

1. **Crnogorski olimpijski komitet, i**
2. **Paraolimpijski komitet Crne Gore.**

Imajući u vidu da navedene inicijative, predlozi i sugestije nisu dostavljene blagovremeno, tj. u toku trajanja javnih konsultacija, nisu obuhvaćene ovim Izvještajem.